b'\n_START_ARTICLE_\nKonrad \xc5\xbdilnik\n_START_SECTION_\n\xc5\xbdivljenje in delo\n_START_PARAGRAPH_\nDru\xc5\xbeina se je 1927 preselila v Ni\xc5\xa1, kjer je obiskoval osnovno \xc5\xa1olo in se izu\xc4\x8dil za usnjarja. Od 1935 je bil delavec v tovarni usnja v Ni\xc5\xa1u in se tu izu\xc4\x8dil za krznarja, sodeloval s komunisti in bil 1937 sprejet v KPJ. Po okupaciji Jugoslavije je bil od oktobra 1941 \xc4\x8dlan okro\xc5\xbenega komiteja KP. Sodeleloval je pri ve\xc4\x8d drznih partizanskih akcijah ter pri ustanavljanju Topli\xc5\xa1kega in Ozrenskega partizanskega odreda v katerem je bil 1942 nekaj \xc4\x8dasa namestnik komandanta in 1942\xe2\x80\x931943 komandant, ter ga vodil v \xc5\xa1tevilnih napadih (mdr. na oro\xc5\xbeni\xc5\xa1ko postajo v vasi Ra\xc5\xbeanj), v bojih s \xc4\x8detniki v Pop\xc5\xa1ici, pri Pirkovcu, v Belem Potoku in na Crnem vrhu ter v \xc5\xa1tevilnih sabota\xc5\xbeah (npr. pri onesposobitvi premogovnika v Sokobanji in poizkusu atentata na okrajnega na\xc4\x8delnika v Knja\xc5\xbeevcu). Od ustanovitve timo\xc5\xa1kega bataljona (oktobra 1943) ni bil ve\xc4\x8d voja\xc5\xa1ki poveljnik, temve\xc4\x8d je v pirotskem okro\xc5\xbeju organiziral nove partizanske enote in vodil politi\xc4\x8dno delo na terenu. V za\xc4\x8detku 1944 je od\xc5\xa1el na obmo\xc4\x8dje Pirota, da bi mobiliziral nove borce in pomagal pri organiziranju NOB. Po uspe\xc5\xa1no opravljenem delu so njega in tovari\xc5\xa1e 27. februarja pri vasi Paje\xc5\xbe obkolili \xc4\x8detniki in bolgarski vojaki, ga v boju ranjenega ujeli in odpeljali v vas Kozja, kjer so ga po nekajdnevnem mu\xc4\x8denju obglavili. Za narodnega heroja je bil progla\xc5\xa1en 1953.'